קלמן יעקב מן

קלמן יעקב מַן (Kalman Jacob Mann; 15 ביולי 1912 – 14 במרץ 1997) היה רופא ופעיל ציבור ישראלי, ממקימי בתי החולים "הדסה" בירושלים, ונשיא אגודת "יד שרה".

קורות חיים
קלמן יעקב מן נולד בירושלים ב-1912, דור שביעי לרב חשין, אחד מתלמידי הגאון מווילנה שעלו לארץ ב-1809; בן ליצחק דוד, סוחר חומרי בניין ועסקן ציבור (אחיו של הרב חיים מן מישיבת עץ חיים) ולחיה אהובה (ליבע) בת אליעזר יצחק הכהן הרבבסקי (גערבאווסקי) מרחובות.

מן למד ב"בית הספר תחכמוני" בירושלים ובהמשך בסמינר למורים "מזרחי". בהמשך למד רפואה באוניברסיטת לונדון, שם קיבל תואר דוקטור לרפואה (.M.D) ובהמשך MRCP (חבר הקולג' המלכותי לרופאים), וכן דיפלומה ברפואה טרופית (DTM&H). ב-1970 קיבל את תואר הכבוד FRCP (עמית הקולג' המלכותי לרופאים).

מן התמחה ברפואה פנימית, בבריאות הציבור וגם במינהל רפואי. ב-1951 מונה כמנהל "ההסתדרות המדיצינית הדסה", תפקיד שבו נשא במשך 30 שנה. במהלך כהונתו הוקם בהנחייתו המרכז הרפואי הגדול של "הדסה" – בעין כרם וכן שופץ והורחב בית החולים בהר הצופים, ששוחרר לאחר מלחמת ששת הימים. כן הורחבו השירותים שסופקו במרכזים אלו, ולבית הספר לרפואה של "הדסה" והאוניברסיטה העברית חלק חשוב בהכשרת רופאים, ובהתמחותם במכלול מקצועות רפואיים ופרה-רפואיים בישראל.

ב-1968 עמד בראש "ועדת מן" שעסקה בארגון מחדש של מערכת הרפואה בארץ.

ב-1979 הועלה לדרגת פרופסור מן המניין בפקולטה לרפואה של האוניברסיטה העברית בירושלים ו"הדסה", וכמו כן מונה ליו"ר המגמה לארגון ומינהל רפואי. במקביל לפעילותו כמנהל "הדסה", היה פרופ' מן פעיל בוועדות לאומיות ובינלאומיות שונות. בין היתר היה יושב ראש הוועדה לארגון-מחדש של שירותי הרפואה בישראל (ועדת מן), יו"ר ארגון מנהלי בתי החולים, סגן נשיא הפדרציה הבינלאומית של בתי החולים, וכן יועץ לארגון הבריאות העולמי בנושאי ארגון וניהול רפואי.

לאחר פרישתו ישב מן בראש ארבע ועדות לאומיות, ביניהן הוועדה הבין-משרדית והבין-מוסדית לשימוש בסמים, והוועדה שעל פי המלצותיה חוקק "חוק הסיעוד". ב-1983 מונה כחבר כבוד בחבר הנאמנים של האוניברסיטה העברית. הוא כיהן גם כנשיא אגודת "יד שרה". בנוסף, מן כיהן כיו"ר קרן הנאמנות הישראלית לשירותים לקשישים.

פרסים ואותות שקיבל מן כהוקרה על פעילותו בשדה הבריאות כוללים את פרס סולד לרפואה והיגיינה ציבורית מטעם עיריית תל אביב-יפו, פרס הנרייטה סאלד מטעם הדסה בארצות הברית, אות יקיר ירושלים, ופרס ישראל לארגון "יד שרה" בעת שכיהן כנשיאה.

מן נפטר ב-1997. על שמו רחוב בירושלים, המוביל לבית החולים הדסה בשכונת עין כרם.

משפחתו
היה נשוי לסילביה ואב לשתי בנות ושני בנים, שהלכו בדרכו ועוסקים ברפואה. בניו הם פרופסור יהונתן מן, מנהל המחלקה לרפואת שיניים בהדסה עין כרם, ופרופסור גדעון מן, אורתופד מומחה לרפואת ספורט. בנותיו הן הפסיכיאטרית ד"ר רות פיין ורופאת העיניים ד"ר נעמי ארנון. בבעלות הארבעה "חברת רגין מרפאות" (ראשי תיבות של שמותיהם הפרטיים), המחזיקה בית רופאים באזור התעשייה בשכונת גבעת שאול.

זיכרונותיו
 Kalman Jacob Mann: Reflections on a Life in Health Care: An Oral History Memoir / prepared by Manfred Waserman, Jerusalem: R. Mass, 1994.
 Bibliography of Kalman J. Mann: pp. 298-304.

לקריאה נוספת
 שמעון גודפרי, 'עם פטירתו של פרופ' קלמן יעקב מן', הרפואה, 134 (7): 581-582, 1998.

קישורים חיצוניים



הערות שוליים

קטגוריה:רופאים פנימיים ביישוב
קטגוריה:רופאים פנימיים ישראלים
קטגוריה:רופאים יהודים בריטים
קטגוריה:מנכ"לי מרכז רפואי הדסה
קטגוריה:סגל האוניברסיטה העברית בירושלים: רפואה
קטגוריה:פעילים חברתיים ישראלים
קטגוריה:אנשי היישוב ילידי הארץ
קטגוריה:בוגרי בית הספר תחכמוני (ירושלים)
קטגוריה:בוגרי בית המדרש למורים מזרחי
קטגוריה:בעלי תואר דוקטור מאוניברסיטת לונדון
קטגוריה:יקירי ירושלים
קטגוריה:זוכי פרס סולד
קטגוריה:משיאי משואה ביום העצמאות: 1981
קטגוריה:יהודים הקבורים בבית הקברות סנהדריה
קלמן
קטגוריה:ישראלים שנולדו ב-1912
קטגוריה:ישראלים שנפטרו ב-1997